CELEX: 62015CN0529
Language: sk
Date: 2015-10-07 00:00:00
Title: Vec C-529/15: Návrh na začatie prejudiciálneho konania, ktorý podal Verwaltungsgerichtshof (Rakúsko) 7. októbra 2015 – Gert Folk

7.12.2015   
            
            
               SK
            
            
               Úradný vestník Európskej únie
            
            
               C 406/27
            
         Návrh na začatie prejudiciálneho konania, ktorý podal Verwaltungsgerichtshof (Rakúsko) 7. októbra 2015 – Gert Folk
   (Vec C-529/15)
   (2015/C 406/27)
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Verwaltungsgerichtshof
   
      Účastník konania pred vnútroštátnym súdom
   
   
      Sťažovateľ: Gert Folk
   
      Prejudiciálne otázky
   
   
               1.
            
            
               Je smernica Európskeho parlamentu a Rady 2004/35/ES (1) z 21. apríla 2004 o environmentálnej zodpovednosti pri prevencii a odstraňovaní environmentálnych škôd, zmenená a doplnená smernicou Európskeho parlamentu a Rady 2006/21/ES z 15. marca 2006, Ú. v. EÚ L 102, s. 15, a smernicou Európskeho parlamentu a Rady 2009/31/ES z 23. apríla 2009, Ú. v. EÚ L 140, s. 114 (ďalej len „smernica o environmentálnej zodpovednosti“) uplatniteľná aj na škody, ktoré síce ešte vznikajú aj po dátume uvedenom v článku 19 ods. 1 smernice o environmentálnej zodpovednosti, ale pochádzajú z prevádzky zariadenia (vodná elektráreň) povoleného a spusteného do prevádzky pred týmto dátumom a ktoré sú kryté povolením podľa práva o ochrane vôd?
            
         
               2.
            
            
               Bráni smernica o environmentálnej zodpovednosti, najmä jej články 12 a 13, vnútroštátnemu ustanoveniu, ktoré zakazuje rybárom majúcim povolenie zabezpečiť vykonanie preskúmania v zmysle článku 13 smernice o environmentálnej zodpovednosti v súvislosti s environmentálnou škodou v zmysle článku 2 bodu 1 písm. b) smernice?
            
         
               3.
            
            
               Bráni smernica o environmentálnej zodpovednosti, najmä jej článok 2 bod 1 písm. b), vnútroštátnemu ustanoveniu, ktoré z pojmu „environmentálna škoda“ vylučuje škodu, ktorá má závažné nepriaznivé účinky na ekologický, chemický a/alebo kvantitatívny stav alebo ekologický potenciál príslušných vôd, ak je škoda krytá povolením udeleným na základe vnútroštátneho zákonného ustanovenia?
            
         
               4.
            
            
               V prípade kladnej odpovede na tretiu otázku:
            
         Má sa v prípadoch, v ktorých sa pri povolení udelenom podľa vnútroštátnych ustanovení neskúmali kritériá článku 4 ods. 7 smernice 2000/60/ES (resp. jej vnútroštátnych vykonávacích predpisov), pri posúdení otázky, či ide o environmentálnu škodu v zmysle článku 2 bodu 1 písm. b) smernice o environmentálnej zodpovednosti, priamo uplatniť článok 4 ods. 7 smernice 2000/60/ES a preskúmať, či sú splnené kritéria tohto ustanovenia?
   
      (1)  Ú. v. EÚ L 143, s. 56, Mim. vyd. 15/008, s. 357, zmenená a doplnená smernicou Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, ktorou sa mení a dopĺňa smernica 2004/35/ES – Vyhlásenie Európskeho parlamentu, Rady a Komisie, Ú. v. EÚ L 102, s. 15, ako aj smernicou Európskeho parlamentu a Rady 2009/31/ES z 23. apríla 2009 o geologickom ukladaní oxidu uhličitého a o zmene a doplnení smernice Rady 85/337/EHS, smerníc Európskeho parlamentu a Rady 2000/60/ES, 2001/80/ES, 2004/35/ES, 2006/12/ES, 2008/1/ES a nariadenia (ES) č. 1013/2006, Ú. v. EÚ L 140, s. 114.